

ՄԻԱՎ ՎԱՐԱԿԻ ԻՐԱՎԻՃԱԿԱՅԻՆ ՎԵՐԼՈՒԾՈՒԹՅՈՒՆ

ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ

2024

**ԵՐԵՎԱՆ 2025**

ԲՈՎԱՆԴԱԿՈՒԹՅՈՒՆ

[I. Իրավիճակային վերլուծություն 4](#_Toc195179414)

[1.1. ՄԻԱՎ վարակիիրավիճակը ՀՀ-ում 2024թ. դեկտեմբերի 31-ի դրությամբ՝ ՀՀ քաղաքացիների շրջանում 4](#_Toc195179415)

[1.2. ՄԻԱՎ վարակի իրավիճակը ՀՀ-ում, 2024թ. դեկտեմբերի 31-ի դրությամբ՝ օտարերկրյա քաղաքացիների շրջանում 4](#_Toc195179416)

[1.3. ՄԻԱՎ վարակի իրավիճակը ՀՀ-ում ՝ 2024թ․ 5](#_Toc195179417)

[1.4. ՀՀ-ում հաստատված դեպքերի վերլուծություն՝ 1988-2024թթ․ 5](#_Toc195179418)

[1.5. ՄԻԱՎ վարակի գրանցված դեպքերն՝ ըստ ՀՀ մարզերի 11](#_Toc195179419)

[II. ՄԻԱՎ/ՁԻԱՀ և բնակչության տարբեր խմբեր 13](#_Toc195179420)

[2.1. ԻԿՎ հետազոտություն 13](#_Toc195179421)

[2.2. ՄԻԱՎ վարակի կանխարգելման, բուժման և խնամքի հաջորդական փուլերի կասկադը խոցելի խմբերի շրջանում (ՀՀ քաղաքացիներ) 14](#_Toc195179422)

[2.3. Խոցելի խմբերի և միգրանտների շրջանում իրականացվող ծրագրային աշխատանքներ 14](#_Toc195179423)

[III. ՄԻԱՎ վարակի կանխարգելման, բուժման և խնամքի ծառայություններ 16](#_Toc195179424)

[3.1. ՄԻԱՎ վարակի վերաբերյալ խորհրդատվություն և հետազոտություն 16](#_Toc195179425)

[3.2. Մորից երեխային ՄԻԱՎ-ի փոխանցման կանխարգելում 18](#_Toc195179426)

[3.3. ՄԻԱՎ վարակի ախտորոշում և դիսպանսերային հսկողություն 19](#_Toc195179427)

[3.4. ՄԻԱՎ վարակով հիվանդների բուժում և բուժման մոնիթորինգ 19](#_Toc195179428)

[3.5. Օպորտունիստական վարակներ 19](#_Toc195179429)

[3.6. Նախակոնտակտային և հետկոնտակտային կանխարգելում 20](#_Toc195179430)

**ՀԱՊԱՎՈՒՄՆԵՐ**

|  |  |
| --- | --- |
| ԱՆ | առողջապահության նախարարություն |
| ԱՌԾ | ազգային ռազմավարական ծրագիր |
| ԱՎԵԽ | առավել վտանգի ենթարկվող խումբ |
| ԳՀ | Գլոբալ հիմնադրամ |
| ԹՆՕ | թմրամիջոցների ներարկային օգտագործող |
| ԻԱԻՄ | Իրական աշխարհ, իրական մարդիք |
| ԻԿՎՀ | ինտեգրված կենսաբանական և վարքագծային հետազոտություն |
| ԿՍԿ | կոմերցիոն սեռական ծառայություններ տրամադրող կին |
| ՀՀ | Հայաստանի Հանրապետություն |
| ՀՌՎ | հակառետրովիրուսային |
| ՁԻԱՀ | ձեռքբերովի իմունային անբավարարության համախտանիշ |
| ՄԻԱՎ | մարդու իմունային անբավարարության վիրուս |
| ՆԿԿ | նախակոնտակտային կանխարգելում |
| ՆՍ ՄՀԿ | Նոր սերունդ մարդասիրական հասարակական կազմակերպություն |
| ՎԾ | վիրուսային ծանրաբեռնվածություն |
| ՏԲ | տուբերկուլոզ |
| ՏԳ | տրանսգենդեր |
| ՏՍՏ | տղամարդկանց հետ սեռական կապ ունեցող տղամարդիկ |
| ՔԿՀ | քրեակատարողական հիմնարկ |
| ՕՎ | Օպորտունիստական վարակներ |

# Իրավիճակային վերլուծություն

# ՄԻԱՎ վարակիիրավիճակը ՀՀ-ում 2024թ. դեկտեմբերի 31-ի դրությամբ՝ ՀՀ քաղաքացիների շրջանում

ՀՀ-ում ՄԻԱՎ վարակի համաճարակաբանական դիտարկման համակարգի շրջանակում ստացված տվյալների վերլուծության արդյունքում 1988թ․ և մինչև 2024թ. դեկտեմբերի 31-ը գրանցվել է ՄԻԱՎ վարակի  6158դեպք` ներառյալ 0-14 տարեկանների շրջանում արձանագրված ՄԻԱՎ վարակի 88 դեպք (1,4%): ՄԻԱՎ վարակ ունեցողներից 2785-ի մոտ ախտորոշվել է ՁԻԱՀ, որից 47-ը (1,7%) 0-14 տարեկանների շրջանում: 1988-2024թթ․ գրանցվել է մահվան 1374 դեպք, որից 12-ը (0,9%) 0-14 տարեկանների շրջանում:

ՀՀ-ում մեծահասակ բնակչության (15-49 տարեկան) շրջանում ՄԻԱՎ-ի տարածվածությունը 0,4% է: ՄԻԱՎ-ով ապրողների հաշվարկային թիվը կազմում է 6300: 2024թ․ դեկտեմբերի 31-ի դրությամբ իրենց կարգավիճակի մասին իմացող ՄԻԱՎ-ով ապրողների թիվը 4784 է։ Միևնույն ժամանակահատվածում բուժման մեջ է գտնվում 3823 ՀՀ քաղաքացի։ 2024թ․ ընթացքում վիրուսային ծանրաբեռնվածության (ՎԾ) վերաբերյալ հետազոտվել է 3121 ՄԻԱՎ-ով ապրող ՀՀ քաղաքացի, և նրանցից 2681-ի մոտ գրանցվել է վիրուսի չհայտնաբերվող մակարդակ (0-1000)։

Այսպիսով, 2024թ․ վերջի դրությամբ, ՄԻԱՎ վարակի կանխարգելման, բուժման և խնամքի հաջորդական փուլերի կասկադը կունենա հետևյալ պատկերը՝ 76%-80%-86%:

# ՄԻԱՎ վարակի իրավիճակը ՀՀ-ում, 2024թ. դեկտեմբերի 31-ի դրությամբ՝ օտարերկրյա քաղաքացիների շրջանում

1988թ․ մինչև 2024թ․ դեկտեմբերի 31-ը ՀՀ-ում օտարերկրացիների շրջանում գրանցվել է ՄԻԱՎ վարակի 443 դեպք։ Մեկ տարվա ընթացքում գրանցված նոր դեպքերի դինամիկան ցույց է տալիս, որ վերջին 5 տարիներին օտարերկրացիների շրջանում արձանագրված ՄԻԱՎ վարակի դեպքերը կազմում են 1988-2024թթ․ արձանագրված բոլոր դեպքերի կեսից ավելին (55,3%)։ 2022-2023թթ․ օտարերկրացիների ակտիվ ներգաղթով պայմանավորված, երկրում արձանագրվել են առավելագույն թվով նոր դեպքեր։ Գծապատկեր 1-ում ներկայացված է ՀՀ-ում օտարերկրացիների շրջանում արձանագրված ՄԻԱՎ-ի դեպքերն ըստ գրանցման տարիների։

**Գծապատկեր 1. ՀՀ-ում Օտարերկրացիների շրջանում արձանագրված ՄԻԱՎ-ի դեպքերն ըստ գրանցման տարիների 2015-2024թթ․**

1988-2024թթ․ ՄԻԱՎ-ով ապրող օտարերկրյա քաղաքացիների շրջանում ախտորոշվել է 117 ՁԻԱՀ-ի, գրանցվել է 34 մահվան դեպք: 2024թ․ դեկտեմբերի 31-ի դրությամբ բուժում է ստացել 141 օտարերկրյա քաղաքացի։ ՀՌՎ բուժում ստացողների մեջ օտարերկրյա քաղաքացիների մասնաբաժինը ավելացել է` 2021 թվականի վերջի դրությամբ 1,7%-ից` 2024 թվականի վերջին հասնելով` 3,6%:

2024թ․ ՀՀ-ում ՄԻԱՎ-ի վերաբերյալ հետազոտություններ իրականացնող լաբորատորիաներում օտարերկրացիների շրջանում իրականացված հետազոտությունների թիվը նույնպես աճել է 2021թ․ համեմատ 40%-ով։

# ՄԻԱՎ վարակի իրավիճակը ՀՀ-ում ՝ 2024թ․

2024թ․ ՀՀ քաղաքացիների շրջանում գրանցվել է ՄԻԱՎ վարակի 544 դեպք, որից 396-ը՝ արական (73%), 148-ը՝ իգական (27%) սեռի շրջանում։ Երեխաների շրջանում (0-14 տարեկան) արձանագրվել է ՄԻԱՎ վարակի 4 դեպք։ Արձանագրվել է ՁԻԱՀ-ի 116 դեպք, որից 91-ը՝ արական (78%) և 25-ը՝ իգական (22%) սեռի շրջանում: Նույն ժամանակահատվածում արձանագրվել է մահվան 100 դեպք, որից 80-ը՝ արական (80%) և 20-ը՝ իգական (20%) սեռի շրջանում:

# ՀՀ-ում հաստատված դեպքերի վերլուծություն՝ 1988-2024թթ․

Գծապատկեր 2-ում ներկայացված է երկրում արձանագրված ՄԻԱՎ վարակի բոլոր դեպքերն ըստ տարիների։ Դեպքերի դինամիկան ցույց է տալիս, որ արձանագրված բոլոր դեպքերի (6158 ՄԻԱՎ վարակի դեպք) մոտ կեսը (46%) գրանցվել է վերջին 6 տարիների ընթացքում։ Մեկ տարվա ընթացքում հայտնաբերված դեպքերի վերլուծությունը 100 000 բնակչի հաշվարկով 2024թ․ ցույց է տալիս 20%-ով հիվանդացության աճ 2019 թվականի համեմատ՝ 15-ից դառնալով 18։

**Գծապատկեր 2. ՀՀ-ում արձանագրված ՄԻԱՎ վարակի դեպքերն ըստ գրանցման տարիների, 1988-2024թթ.**

Գծապատկեր 3-ում ներկայացված են 1988-2024թթ․ արձանագրված ՄԻԱՎ-ի, ՁԻԱՀ-ի և մահվան բոլոր դեպքերը՝ բացարձակ արժեքներով։

**Գծապատկեր 3. ՀՀ-ում գրանցված ՄԻԱՎ-ի, ՁԻԱՀ-ի և մահվան դեպքերի բաշխումն՝ ըստ տարիների (2005-2024թթ․)**

Գծապատկեր 4-ում ներկայացված է արձանագրված մահվան դեպքերի և նրանց ունեցած ՁԻԱՀ ախտորոշումների պատմությունը՝ բացարձակ արժեքներով։

**Գծապատկեր 4. ՀՀ-ում արձանագրված մահերի և ՁԻԱՀ-ից մահերի բաշխումն ըստ գրանցման տարիների (1988-2024թթ.)**

ՀՀ-ում արձանագրված 6158 ՄԻԱՎ վարակի, 2785 ՁԻԱՀ-ի և 1374 մահվան դեպքերի սեռային բաշխվածության ուսումնասիրությունը (տե'ս Գծապատկեր 5) ցույց է տալիս, որ դեպքերի գերակշիռ մասն արձանագրվել է արական սեռի ներկայացուցիչների շրջանում։ ՄԻԱՎ վարակի դեպքում այն կազմում է գրանցված դեպքերի շուրջ 69.9%-ը (4305 դեպք), ՁԻԱՀ ախտորոշում ունեցողների շրջանում 74,4% (2073 դեպք) և գրանցված մահվան դեպքերի 80,2% (1102 դեպք):

**Գծապատկեր 5. ՀՀ-ում գրանցված ՄԻԱՎ-ի, ՁԻԱՀ-ի և մահվան դեպքերն ըստ սեռի (1988-2024թթ․)**

ՄԻԱՎ վարակի դեպքերի բաշխումն ըստ սեռի ցույց է տալիս, որ ՄԻԱՎ վարակ ախտորոշումների ընդհանուր կազմում գերակշռողն արական սեռի ներկայացուցիչներն են` 69.9%, իգական սեռը կազմում է 30.1% (գծապատկեր 6): Գրանցված դեպքերի վերլուծությունն ըստ տարիների և սեռերի ցույց է տալիս, որ վերջին 5 տարիներին մեկ տարվա ընթացքում գրանցված դեպքերի մեջ սեռային բաշխվածությունն էական փոփոխության չի ենթարկվել։

**Գծապատկեր 6. ՀՀ-ում արձանագրված ՄԻԱՎ վարակի դեպքերի բաշխումն ըստ սեռի և գրանցման տարիների (2005-2024թթ․)**

ՄԻԱՎ վարակի գրանցված դեպքերն ըստ տարիքային խմբերի և սեռի բաշխման ուսումնասիրությունը ցույց են տալիս, որ դեպքերի մոտ կեսը` 48,3%-ը (2972 դեպք) ՄԻԱՎ վարակի ախտորոշման պահին եղել է 25-39 տարիքային խմբում (տե'ս Գծապատկեր 7):

**Գծապատկեր 7. ՀՀ-ում գրանցված ՄԻԱՎ վարակի դեպքերի բաշխումն ըստ սեռի և տարիքային խմբերի (1988-2024թթ․)**

ՀՀ-ում ՄԻԱՎ վարակի գրանցված դեպքերի վերլուծությունն ըստ փոխանցման ուղիների (տե'ս Գծապատկեր 8) ցույց է տալիս, որ դեպքերի գերակշիռ մասի փոխանցման ուղին հետերոսեքսուալն է, այն կազմում է 75,8%, որին հաջորդում է թմրամիջոցների ներարկային օգտագործումը՝ 14,1%, ապա հոմոսեքսուալ փոխանցման ուղին՝ 7,1%, ինչպես նաև համապատասխանաբար` մորից երեխային փոխանցումը՝ 1,3%, արյան միջոցով՝ 0,1 % և անհայտ՝ 1,6%։ Ինչպես ամբողջ աշխարհում, այնպես էլ ՀՀ-ում, վերջին տարիներին դիտվել են փոխանցման ուղիների համամասնությունների որոշ փոփոխություններ, ինչի արդյունքում վերջին 6 տարիների ընթացքում գրանցված դեպքերի մեջ (2821 դեպք) հիմնական փոխանցման ուղիներն են՝ հետերոսեքսուալ՝ 81,4%, հոմոսեքսուալ՝ 10,5%, թմրամիջոցների ներարկային օգտագործում` 6,3%:

**Գծապատկեր 8. ՀՀ-ում ՄԻԱՎ հաստատված դեպքերն ըստ փոխանցման ուղիների (1988-2024թթ․)**

1988-2024թթ․ արձանագրված ՄԻԱՎ վարակի բոլոր դեպքերի վերլուծությունն ըստ փոխանցման ուղիների և սեռի (տե'ս գծապատկեր 9) ցույց է տալիս, որ տղամարդկանց կեսից ավելին (67%) վարակվել է հետերոսեքսուալ ճանապարհով, 20%-ը` թմրամիջոցների ներարկային օգտագործման միջոցով, 10%-ը՝ հոմոսեքսուալ ճանապարհով: Գրեթե բոլոր կանայք վարակվել են սեռական ճանապարհով (97%):

**Գծապատկեր 9. ՀՀ-ում գրանցված ՄԻԱՎ-ի դեպքերի փոխանցման ուղիներն՝ ըստ սեռի (1988-2024թթ․)**

Ինչպես նշվեց, ՀՀ-ում ՄԻԱՎ վարակի գրանցված դեպքերի փոխանցման հիմնական ուղին հետերոսեքսուալ ճանապարհն է (2024թ.-ի դեկտեմբերի 31-ի դրությամբ՝ 75.8%): Փոխանցման ուղիների ուսումնասիրությունն ըստ տարիների ցույց է տալիս, որ սկսած 2006թ.-ից նկատվում է փոխանցման հիմնական ուղիների փոփոխություն (տե'ս Գծապատկեր 10): Մինչև 2005թ.-ը ՄԻԱՎ վարակի գրանցված դեպքերի գերակշիռ մասի փոխանցման ուղին եղել է թմրամիջոցների ներարկային օգտագործումը, այնուհետև գրանցված դեպքերի գերակշիռ մասի (56%) փոխանցման ուղին հետերոսեքսուալ է։ Սկսած 2018թ.-ից նկատվում է հոմոսեքսուալ փոխանցման ուղու աճ և թմրամիջոցների ներարկային օգտագործման ուղին երկրորդ տեղը զիջում է հոմոսեքսուալ փոխանցման ուղուն, կազմելով տարեկան գրանցված դեպքերի 11%-ը։

**Գծապատկեր 10. ՀՀ-ում գրանցված ՄԻԱՎ-ի դեպքերի հիմնական փոխանցման ուղիները՝ 2004-2024թթ․**


Յուրաքանչյուր տարվա ընթացքում գրանցված դեպքերի մեջ վարակման հավանական վայրերի բաշխվածության դինամիկան ցույց է տալիս, որ վերջին տարիներին 1 տարվա ընթացքում գրանցված դեպքերի մեջ ավելանում են ՀՀ-ում վարակման դեպքերը։ 2019թ․ գրանցված դեպքերի 46,9%-ի վարակման հավանական վայրը ՀՀ-ն է։ Ցուցանիշը աճել է 2024թ․` հասնելով 62,3%-ի։ Ընդհանուր դեպքերի 6%-ի (345 դեպք) վարակման հավանական վայրը եղել է անհայտ։

**Գծապատկեր 11. ՀՀ-ում գրանցված ՄԻԱՎ-ի դեպքերի վարակման հավանական վայրերն՝ ըստ տարիների, 2010–2024թթ.**

# ՄԻԱՎ վարակի գրանցված դեպքերն՝ ըստ ՀՀ մարզերի

ՄԻԱՎ վարակի գրանցված դեպքերի հաշվարկը 100 000 բնակչի հաշվով ցույց է տալիս, որ տարածվածության ամենաբարձր ցուցանիշը Շիրակի մարզում է՝ 301, որին հաջորդում են Լոռու (274) և Գեղարքունիքի (250) մարզերը (տե’ս Գծապատկեր 12): ՄԻԱՎ վարակի դեպքերի բացարձակ թվով առավելագույն ցուցանիշը արձանագրվել է Երևանի բնակիչների շրջանում՝ 1754 դեպք, որը կազմում է բոլոր գրանցված դեպքերի մոտ 1/3-ը։ ՄԻԱՎ վարակի գրանցված դեպքերի բացարձակ թվով երկրորդ տեղում Շիրակի մարզն է՝ 718 դեպք, որը կազմում է բոլոր գրանցված դեպքերի 11,7%-ը:

**Գծապատկեր 12. ՄԻԱՎ վարակի հարաբերական դեպքերի բաշխումն ըստ ՀՀ մարզերի (1988-2024թթ․)**

****

Իրենց կարգավիճակի մասին իմացող ՄԻԱՎ-ով ապրողների հաշվարկը 100 000 բնակչի հաշվով ցույց է տալիս նույն տարածվածությունը՝ ամենաբարձր ցուցանիշը Շիրակում է` 235, որին հաջորդում են Լոռին (211) և Գեղարքունիքի (206) մարզերը։

# ՄԻԱՎ/ՁԻԱՀ և բնակչության տարբեր խմբեր

# 2.1. ԻԿՎ հետազոտություն

2021 թվականին ՀՀ ԱՆ ԻՀԱԿ-ի կողմից իրականացվել է թմրամիջոցների ներարկային օգտագործողների (ԹՆՕ), կոմերցիոն սեռական ծառայություններ տրամադրող կանանց (ԿՍԿ), տղամարդու հետ սեռական հարաբերություններ ունեցող տղամարդկանց (ՏՍՏ) և տրանսգենդեր անձանց (ՏԱ) շրջանում ՄԻԱՎ վարակի վերաբերյալ ինտեգրված կենսաբանական և վարքագծային հետազոտություն (ԻԿՎՀ): Այդ հետազոտության հիմնական նպատակն է եղել Երևանում, Գյումրիում և Վանաձորում չորս հիմնական խմբերի շրջանում գնահատել ՄԻԱՎ-ի տարածվածությունը և սեռական կամ ներարկային ճանապարհով դրա փոխանցման ռիսկային վարքագիծը և գնահատել խոցելի խմբերի չափերը։

2021թ․ ԻԿՎՀ տվյալների համաձայն ՀՀ-ում խմբերի չափերը ազգային մակարդակով հետևյալն են.

* ԿՍԿ՝ 8 140 (ընդհանուր իգական սեռի բնակչության 0.61%)
* ՏՍՏ՝ 22 716 (ընդհանուր արական սեռի բնակչության 1.71%-ը)
* ԹՆՕ՝ արական սեռի՝ 13 712 (ընդհանուր արական սեռի 1.03%-ը) և իգական սեռի՝ 398 (ընդհանուր իգական սեռի բնակչության 0.03%-ը)
* ՏԳ՝ 1 015 (ընդհանուր արական սեռի բնակչության 0.08%-ը):

ՄԻԱՎ-ի ամենաբարձր տարածվածությունը եղել է ՏՍՏ-ների շրջանում (5.0%)։ Սա զգալի աճ է նախկինում իրականացված ԻԿՎ հետազոտությունների համեմատ (2018թ. 2.7%)։ ԹՆՕ-ների շրջանում ՄԻԱՎ-ի տարածվածությունը եղել է 2.6%, ՏԳ անձանց շրջանում՝ 2.5%, իսկ ԿՍԿ-ների շրջանում 0.2%:

Գծապատկեր 13-ում ներկայացված է խմբերում ՄԻԱՎ-ի տարածվածության ցուցանիշն ըստ հետազոտության անցկացման վայրերի։

**Գծապատկեր 13. Քաղաքներում ՄԻԱՎ-ի տարածվածությունը հիմնական խմբերի շրջանում**

# 2.2. ՄԻԱՎ վարակի կանխարգելման, բուժման և խնամքի հաջորդական փուլերի կասկադը խոցելի խմբերի շրջանում (ՀՀ քաղաքացիներ)

1988թ․ մինչև 2024 թվականի դեկտեմբեր 31-ը ՏՍՏ-ների շրջանում արձանագրվել է ՄԻԱՎ վարակի 429 դեպք։ Միևնույն ժամանակահատվածի վերջի դրությամբ իրենց կարգավիճակի մասին իմացող ՄԻԱՎ-ով ապրող ՏՍՏ-ների թիվը կազմում է 409, նրանցից 334-ը (82%) գտնվել է ՀՌՎ բուժման մեջ։ 2024թ. ՎԾ վերաբերյալ հետազոտվել է 280 ՏՍՏ, որոնցից 249-ն (89%) ունեցել է վիրուսի չհայտնաբերվող մակարդակ:

1988թ․ մինչև 2024 թվականի դեկտեմբեր 31-ը ԿՍԿ-ների շրջանում արձանագրվել է ՄԻԱՎ վարակի 80 դեպք։ Միևնույն ժամանակահատվածի վերջի դրությամբ իրենց կարգավիճակի մասին իմացող ՄԻԱՎ-ով ապրող ԿՍԿ-ների թիվը կազմում է 71, նրանցից 46-ը (65%) գտնվել է ՀՌՎ բուժման մեջ։ 2024թ. ՎԾ վերաբերյալ հետազոտվել է 39 ԿՍԿ, որոնցից 30-ն (77%) ունեցել է վիրուսի չհայտնաբերվող մակարդակ:

1988-2024թթ․ ԹՆՕ-ների շրջանում արձանագրվել է ՄԻԱՎ վարակի 871 դեպք։ Միևնույն ժամանակահատվածի վերջի դրությամբ իրենց կարգավիճակի մասին իմացող ՄԻԱՎ-ով ապրող ԹՆՕ-ների թիվը կազմում է 489, նրանցից 302-ը (62%) գտնվել է ՀՌՎ բուժման մեջ։ 2024թ.-ին ՎԾ վերաբերյալ հետազոտվել է 231 ԹՆՕ, որոնցից 189-ն (82%) ունեցել է վիրուսի չհայտնաբերվող մակարդակ:

1988-2024թթ․ ՏԱ-ների շրջանում արձանագրվել է ՄԻԱՎ վարակի 9 դեպք։ Միևնույն ժամանակահատվածի վերջի դրությամբ իրենց կարգավիճակի մասին իմացող ՄԻԱՎ-ով ապրող ՏԱ-ների թիվը 8 է, նրանցից 8-ը (100%) գտնվել է ՀՌՎ բուժման մեջ։ 2024թ.-ին ՎԾ վերաբերյալ հետազոտվել է 5 ՏԱ և բոլորի մոտ գրանցվել է վիրուսի չհայտնաբերվող մակարդակ:

# 2.3. Խոցելի խմբերի և միգրանտների շրջանում իրականացվող ծրագրային աշխատանքներ

ՄԻԱՎ-ի հայտնաբերում քաղաքաբնակ միգրանտների և նրանց զուգընկերների շրջանում ԳՀ ծրագրի շրջանակներում 2020թ․ հուլիսից դեկտեմբեր ամիսների ընթացքում կատարվել է 2178 թեստավորում, որի արդյունքում հայտնաբերվել է 20 դրական դեպք, որից հաստատվել է 17-ը։ 2021թ․ ընթացքում իրականացվել է 10455 թեստավորում, որի արդյունքում հաստատվել 63 ՄԻԱՎ դրական դեպք։ 2022թ․ ընթացքում իրականացվել է 13799 թեստավորում, որից հաստատվել՝ 49-ը։ 2023թ․ ընթացքում իրականացվել է 24160 թեստավորում, որից հաստատվել է 107-ը։ 2024թ․ ընթացքում իրականացվել է 25341 թեստավորում, որից հաստատվել է 105 -ը ։

2021-2024թթ․ ընթացքում ՄԻԱՎ-ի կանխարգելման ծրագրերի շրջանակներում ՏՍՏ-ների, ԿՍԿ-ների, ՏԱ-ների և ԹՆՕ-ների շրջանում իրականացված հետազոտությունների, հայտնաբերված, ԻՀԱԿ ուղղորդված և ԻՀԱԿ-ում հաստատված դեպքերի վերաբերյալ տեղեկատվությունն ըստ տարիների և խոցելի խմբերի ներկայացված է ստորև աղյուսակներում։

**Աղյուuակ 1․ ՄԻԱՎ-ի կանխարգելման ծրագրեր ՏՍՏ-ների շրջանում**

|  |  |  |  |  |  |  |
| --- | --- | --- | --- | --- | --- | --- |
| **Տարի** | **Թեստերի թիվ** | **Դրական** | **ԻՀԱԿ հասած** | **Հաստատված Նոր + Հին** | **Որից՝** | |
| **Նոր** | **Հին** |
| 2021 | 8184 | 97 | 67 | 35 | 33 | 2 |
| 2022 | 8013 | 122 | 105 | 79 | 77 | 2 |
| 2023 | 8768 | 97 | 81 | 75 | 75 | 0 |
| 2024 | 9498 | 127 | 107 | 103 | 99 | 4 |

**Աղյուuակ 2․ ՄԻԱՎ-ի կանխարգելման ծրագրեր ԿՍԿ-ների շրջանում**

|  |  |  |  |  |  |  |
| --- | --- | --- | --- | --- | --- | --- |
| **Տարի** | **Թեստերի թիվ** | **Դրական** | **ԻՀԱԿ հասած** | **Հաստատված Նոր + Հին** | **Որից՝** | |
| **Նոր** | **Հին** |
| 2021 | 3893 | 23 | 17 | 8 | 7 | 1 |
| 2022 | 3201 | 29 | 22 | 11 | 10 | 1 |
| 2023 | 3500 | 32 | 25 | 22 | 22 | 0 |
| 2024 | 3843 | 27 | 21 | 20 | 18 | 2 |

**Աղյուuակ 3․ ՄԻԱՎ-ի կանխարգելման ծրագրեր ՏԱ-ների շրջանում**

|  |  |  |  |  |  |  |
| --- | --- | --- | --- | --- | --- | --- |
| **Տարի** | **Թեստերի թիվ** | **Դրական** | **ԻՀԱԿ հասած** | **Հաստատված Նոր + Հին** | **Որից՝** | |
| **Նոր** | **Հին** |
| 2021 | 111 | 2 | 2 | 2 | 2 | 0 |
| 2022 | 233 | 3 | 3 | 3 | 2 | 1 |
| 2023 | 91 | 2 | 2 | 2 | 2 | 0 |
| 2024 | 135 | 4 | 4 | 4 | 3 | 1 |

**Աղյուuակ 4․ ՄԻԱՎ-ի կանխարգելման ծրագրեր ԹՆՕ-ների շրջանում**

|  |  |  |  |  |  |  |
| --- | --- | --- | --- | --- | --- | --- |
| **Տարի** | **Թեստերի թիվ** | **Դրական** | **ԻՀԱԿ հասած** | **Հաստատված Նոր + Հին** | **Որից՝** | |
| **Նոր** | **Հին** |
| 2021 | 4993 | 28 | 23 | 15 | 10 | 5 |
| 2022 | 5555 | 42 | 36 | 32 | 27 | 5 |
| 2023 | 5340 | 26 | 23 | 21 | 20 | 1 |
| 2024 | 6149 | 41 | 31 | 27 | 26 | 1 |

Գծապատկեր 14-ում ներկայացված է 2020-2024թթ․ ծրագրային հետազոտությունների մեջ խոցելի խմբերի համամասնությունները, ինչը ցույց է տալիս, որ ծրագրային հետազոտությունների մեջ խոցելի խմբերից ՏՍՏ-ների համամասնությունը ավելանում է, պայմանավորված խմբի չափերով և ծառայությունների պահանջարկով։

**Գծապատկեր 14․ 2020-2024թթ․ ծրագրային հետազոտությունների մեջ խոցելի խմբերի համամասնություններ**

# ՄԻԱՎ վարակի կանխարգելման, բուժման և խնամքի ծառայություններ

# ՄԻԱՎ վարակի վերաբերյալ խորհրդատվություն և հետազոտություն

2024 թվականի ընթացքում ԻՀԱԿ-ի կողմից ՄԻԱՎ-ի վերաբերյալ հետազոտություններ իրականացնող լաբորատորիաներին տրամադրվում է մեթոդական և գործնական օգնություն, տեխնիկական աջակցություն, պարբերաբար կատարվում է դրանց գործունեության որակի արտաքին հսկողություն: Իրականացվել են այցեր 99 բժշկական կազմակերպությունների ՄԻԱՎ-ի վերաբերյալ հետազոտություն կատարող լաբորատորիաներ՝ որակի հսկողություն իրականացնելու և տեխնիկական աջակցություն ցուցաբերելու նպատակով: Վերջին տարիներին աճել են ՄԻԱՎ վարակի վերաբերյալ հետազոտության և խորհրդատվության ծավալները (Գծապատկեր 15):

**Գծապատկեր 15. ՀՀ-ում ՄԻԱՎ-ի վերաբերյալ հետազոտություններ իրականացնող լաբորատորիաներում հետազոտված ՀՀ քաղաքացիների թիվը, 2019-2024թթ.**

Գծապատկեր 16-ում ներկայացված է ՄԻԱՎ-ի վերաբերյալ հետազոտություններ իրականացնող լաբորատորիաներում հետազոտած ՀՀ քաղաքացիների սեռային բաշխվածությունը, որը գրեթե անփոփոխ է (2019-2024թթ․)։ 2024թ․ ՄԻԱՎ-ի վերաբերյալ հետազոտվել է 154,505 քաղաքացի, այդ թվում՝ 100,702 կին (65%)։ Հետազոտված կանանց 45,8%-ը (46,095 կին) հետազոտվել է հղիության ընթացքում։

**Գծապատկեր 16. ՄԻԱՎ-ի վերաբերյալ հետազոտություններ իրականացնող լաբորատորիաներում հետազոտված ՀՀ քաղաքացիների սեռային բաշխվածությունը, 2019-2024թթ**

Գծապատկեր 17-ում ներկայացված է ՀՀ լաբորատորիաներում իրականացված հետազոտությունների բաշխվածությունն ըստ հետազոտման պատճառների։ Տվյալները ցույց են տալիս, որ հետազոտությունների 44,9%-ն իրականացվում է կլինիկական ցուցումներով մեծահասակների շրջանում։

**Գծապատկեր 17. 2024թ. ՄԻԱՎ-ի վերաբերյալ հետազոտություններ իրականացնող լաբորատորիաներում հետազոտված ՀՀ քաղաքացիներն ըստ հետազոտման պատճառների**

Ընդհանուր առմամբ, ՄԻԱՎ-ի վերաբերյալ հետազոտություններ իրականացվում են նաև տարբեր սքրինինգային միջոցառումների շրջանակներում՝ շարժական կլինիկաների միջոցով, մարզային բուժհաստատություններում ՄԻԱՎ կանխարգելման ծրագրերի և հանրային միջոցառումների, խոցելի խմբերի շրջանում ՄԻԱՎ կանխարգելման ծրագրերի և ՔԿՀ-ներում սքրինինգային ծրագրերի միջոցով։

Վերջին տարիներին երկրում իրականացված հետազոտությունների ընդհանուր թիվը ներկայացվում է ստորև Գծապատկեր 18-ում։

# Մորից երեխային ՄԻԱՎ-ի փոխանցման կանխարգելում

2024 թվականին մորից երեխային ՄԻԱՎ-ի փոխանցման կանխարգելման աշխատանքների շրջանակներում ՀՀ-ում հղիության ընթացքում առաջին անգամ հետազոտվել է 34 143 (34 066 ՀՀ քաղաքացի և 77 օտարերկրյա քաղաքացի) հղի, որոնցից 23 ՀՀ քաղաքացու մոտ հաստատվել է ՄԻԱՎ դրական կարգավիճակ, բոլորը կցվել են ՀՌՎ բուժմանը։ Տարվա ընթացքում մորից երեխային ՄԻԱՎ-ի փոխանցման կանխարգելում ստացել է 63 հղի (62 ՀՀ և 1 օտարերկրյա քաղաքացի)։ 2024 թվականին ՄԻԱՎ վարակ ունեցող մայրերից ծնված բոլոր 55 երեխաները ստացել են ՄԻԱՎ-ի կանխարգելիչ բուժում և կյանքի առաջին երկու ամիսների ընթացքում հետազոտվել ՄԻԱՎ-ի հայտնաբերման պոլիմերազային շղթայական ռեակցիայի (ՊՇՌ) մեթոդով և բոլորի մոտ եղել է բացասական։

# ՄԻԱՎ վարակի ախտորոշում և դիսպանսերային հսկողություն

ՄԻԱՎ վարակի վերջնական լաբորատոր ախտորոշում կատարվում է ԻՀԱԿ-ում, որտեղ գտնվում է երկրի միակ ռեֆերենս լաբորատորիան: 2024 թվականի ընթացքում ախտորոշվել է ՄԻԱՎ վարակի 544 նոր դեպք ՀՀ քաղաքացիների և 54 նոր դեպք օտարերկրյա քաղաքացիների շրջանում։ 2024թ․ դեկտեմբերի 31-ի դրությամբ դիսպանսերային հսկողության մեջ գտնվել է 4644 ՀՀ քաղաքացի։

# ՄԻԱՎ վարակի բուժում և բուժման մոնիթորինգ

2024թ․ դեկտեմբերի 31-ի դրությամբ ՀՌՎ բուժման մեջ է գտնվել 3823 ՀՀ և 141 օտարերկյա քաղաքացի։ ՀՌՎ բուժման 1-ին շարքի սխեմայի դեղորայք է ստացել 3602 ՀՀ (36 երեխա՝ 0-14տ և 3566 մեծահասակ) և 139 օտարերկյա քաղաքացի: 2-րդ շարքի սխեմայի դեղորայք է ստացել 212 ՀՀ (6 երեխա՝ 0-14տ և 206 մեծահասակ) և 2 օտարերկյա քաղաքացի: 3-րդ շարքի սխեմայի դեղորայք է ստացել 9 ՀՀ քաղաքացի (1 երեխա՝ 0-14տ և 8 մեծահասակ)։ Տարեվերջին բուժման մեջ գտնվող պացիենտների 94%-ը ստանում է DTG և TDF պարունակող սխեմաներ։

2024թ․ դեկտեմբերի 31-ի դրությամբ ՄԻԱՎ-ով ապրող 4784 ՀՀ քաղաքացիներից ՀՌՎ բուժման մեջ է գտնվել 3823-ը, որոնցից 3001-ի (78,5%) ՎԾ վերաբերյալ վերջին հետազոտությունը իրականացվել է 2024 թվականի ընթացքում։

2024 թվականի ընթացքում ՎԾ վերաբերյալ հետազոտվել է 3121 ՄԻԱՎ-ով ապրող, որոնցից 3001-ն է տարեվերջին գտնվել ՀՌՎ բուժման մեջ։ Հետազոտվածների 86%--ի մոտ գրանցվել է վիրուսի չհայտնաբերվող մակարդակ։

# Օպորտունիստական վարակներ

2024թ․ դեկտեմբերի 31-ի դրությամբ 553 ՄԻԱՎ-ով ապրող ՀՀ քաղաքացի ստացել է ՕՎ կանխարգելում, որից 84-ը 2024թ․ հաշվառված դեպքեր են, 142 ՄԻԱՎ-ով ապրող ՀՀ քաղաքացի ստացել է ՕՎ բուժում, որից 111-ը 2024թ․ հաստատված դեպքեր են։

ՄԻԱՎ-ով ապրողների շրջանում պարբերաբար կատարվում է ՏԲ-ի նկատմամբ կարգավիճակի գնահատում և իզոնիազիդով առնվազն 6 ամիս տևողությամբ կանխարգելիչ բուժում (ԻԿԲ), ինչը կանխարգելում է ակտիվ ՏԲ-ի զարգացումը և հնարավորություն է տալիս նվազեցնել ՄԻԱՎ-ասոցացված ՏԲ-ից մահացության ցուցանիշը։ 2024թ․ իզոնիազիդով ՏԲ-ի կանխարգելիչ բուժում ստացել է 232 ՀՀ քաղաքացի։

# Նախակոնտակտային և հետկոնտակտային կանխարգելում

2024թ․ 81 անձ ստացել է նախակոնտակտային կանխարգելում, բոլորի դեպքում էլ ՄԻԱՎ-ի փոխանցման հավանական ուղին հոմոսեքսուալ ճանապարհն է։ Նախակոնտակտային կանխարգելում ստացածներից 21-ը հանդիսացել են օտարերկրա քաղաքացիներ։ Հետկոնտակտային կանխարգելում ստացել է 104 անձ, այդ թվում՝ 92 ոչ մասնագիտական և 12 մասնագիտական։ Հետկոնտակտային կանխարգելում ստացածներից 27-ը հանդիսացել են օտարերկրա քաղաքացիներ։